Številka: 47800-44/2023-3340-22

Datum: 2. 7. 2024

Na podlagi 4. člena Zakon o lastninjenju kulturnih spomenikov v družbeni lastnini (Uradni list RS, št. 89/99 in 107/99 – popr.) in drugega odstavka 73. člena Zakona o uresničevanju javnega interesa na področju kulture (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb in 105/22 – ZZNŠPP) v povezavi z 68. in 69. členom Zakona o stvarnem premoženju države in samoupravnih lokalnih skupnosti (Uradni list RS št. 11/18, 79/18 in 78/23 – ZORR) ter 19. členom Uredbe o stvarnem premoženju države in samoupravnih lokalnih skupnosti (Uradni list RS, št. 31/18) Ministrstvo za kulturo objavlja

**namero za sklenitev neposredne pogodbe**

o oddaji dela kulturnega spomenika Dvor pri Žužemberku – Območje Auerspergove železarne (EŠD 8120) v upravljanje za obdobje petih let.

Predmet pogodbe so nepremičnine v k. o. 1443 Dvor, in sicer:

* obnovljeni stavbi številka 801 s površino 586,8 m2 (t. i. Trajberk) in številka 802 s površino 445,3 m2 (t. i. Lončarija), skupaj z opremo ter
* parceli številka 2654/7 v izmeri 5.012 m2 in številka 2654/3 v izmeri 2.197 m2, v naravi zemljišči na katerih stojita stavbi, dvorišče in zelenica).

Lastnik kulturnega spomenika je Republika Slovenija, Ministrstvo za kulturo pa je upravljalec na podlagi Zakona o lastninjenju kulturnih spomenikov v družbeni lastnini (Uradni list RS, št. 89/99, 107/99 – popr.).

Nepremičnine se dajejo v upravljanje osebi javnega prava – javnemu zavodu s področja kulture. Ministrstvo za kulturo namerava skleniti neposredno pogodbo o upravljanju dela kulturnega spomenika državnega pomena z Zavodom za turizem, kulturo, šport in mladino Žužemberk ter Občino Žužemberk, kot ustanoviteljico z namenom prezentacije kulturnega spomenika in izvajanja stalne prirodoslovne razstave v okviru Interpretacijsko – informacijskega centra območja Natura 2000 - Auerspergova železarna Dvor.

Pogodbeni upravljavec je dolžan plačevati vse obratovalne stroške, stroške rednega vzdrževanja, stroške nadomestila za uporabo stavbnega zemljišča in druge stroške, za katere se stranki dogovorita v pogodbi.

Lastnik/upravljavec si pridružuje pravico, da lahko do sklenitve pravnega posla brez odškodninske odgovornosti postopek oddaje ustavi.

Pogodba bo sklenjena po poteku najmanj 20 dni od objave na spletni strani Ministrstva za kulturo.

Morebitne informacije so dosegljive na naslovu: Republika Slovenija, Ministrstvo za kulturo, Maistrova ulica 10, Ljubljana, po elektronski pošti: kristijan.bajt@gov.si.

dr. Asta Vrečko

 ministrica